b'\n_START_ARTICLE_\nLatvijos liaudies frontas\n_START_PARAGRAPH_\nLatvijos liaudies frontas (latv. Latvijas Tautas fronte) buvo Latvijos politin\xc4\x97 organizacija, egzistavusi nuo 1988 m. iki 1993 m. ir \xc4\xafne\xc5\xa1usi esmin\xc4\xaf ind\xc4\x97l\xc4\xaf Latvijai i\xc5\xa1kovojant nepriklausomyb\xc4\x99 nuo TSRS. Organizacija analogi\xc5\xa1ka Estijos liaudies frontui ir S\xc4\x85j\xc5\xabd\xc5\xbeiui._NEWLINE_Organizacija 1989\xe2\x80\x931992 m. latvi\xc5\xb3 ir rus\xc5\xb3 kalbomis leido laikra\xc5\xa1t\xc4\xaf Atmoda (\xe2\x80\x9eAtgimimas\xe2\x80\x9c).\n_START_SECTION_\nI\xc5\xa1takos\n_START_PARAGRAPH_\nPasinaudodami re\xc5\xbeimo at\xc5\xa1ilimu Gorba\xc4\x8diovo valdymo metais, latviai aktyvizmo \xc4\x97m\xc4\x97si dar 1986 m., kai latviai reikalavo sustabdyti ketvirtosios hidroelektrin\xc4\x97s Dauguvos u\xc5\xbetvankos statyb\xc4\x85 \xc5\xa1alia Daugpilio. \xc5\xa0is jud\xc4\x97jimas \xc4\xafkv\xc4\x97p\xc4\x97 \xc4\xafkurti Aplinkos apsaugos klub\xc4\x85, kuris aplinkosauginiuose protestuose mat\xc4\x97 platesn\xc4\xaf pasiprie\xc5\xa1inim\xc4\x85 sovietinei vald\xc5\xbeiai. Pirmieji Helsinkio grup\xc4\x97s organizuoti ma\xc5\xbeo masto protestai buvo numal\xc5\xa1inti sovietin\xc4\x97s vald\xc5\xbeios Latvijoje. Prover\xc5\xbeis \xc4\xafvyko 1988 m. vasar\xc4\x85. Tada daug \xc5\xbeinom\xc5\xb3 latvi\xc5\xb3 vie\xc5\xa1ai i\xc5\xa1rei\xc5\xa1k\xc4\x97 param\xc4\x85 platesn\xc4\x97s autonomijos siekiams, laikra\xc5\xa1\xc4\x8diuose imtos aptarin\xc4\x97ti iki tol draustos temos, susijusios su \xc5\xa1alies istorija (pvz., Latvijos okupacija), leista vie\xc5\xa1ai naudoti Latvijos v\xc4\x97liav\xc4\x85.\n_START_SECTION_\nLiaudies fronto \xc4\xafk\xc5\xabrimas\n_START_PARAGRAPH_\nPrasid\xc4\x97j\xc4\x99s tautinis atgimimas sudar\xc4\x97 s\xc4\x85lygas rastis \xc4\xafvairioms organizacijoms, r\xc4\x97musioms Latvijos autonomij\xc4\x85 ar net visi\xc5\xa1k\xc4\x85 nepriklausomyb\xc4\x99. Tarp j\xc5\xb3 LLF buvo did\xc5\xbeiausia. Organizacija \xc4\xafkurta 1988 m. spalio 9 d. ir prad\xc5\xbeioje siek\xc4\x97 pla\xc4\x8dios autonomijos, ta\xc4\x8diau apie visi\xc5\xa1k\xc4\x85 nepriklausomyb\xc4\x99 neu\xc5\xbesimindavo. Liaudies front\xc4\x85 r\xc4\x97m\xc4\x97 Latvijos TSR vadovyb\xc4\x97s nuosaikusis sparnas, tame tarpe Anatolijs Gorbunovs._NEWLINE_Liaudies fronto naryst\xc4\x97 i\xc5\xa1augo iki 250 000 nari\xc5\xb3, organizacija siek\xc4\x97 suburti Latvijos autonomijos ar nepriklausomyb\xc4\x97s siekian\xc4\x8dias j\xc4\x97gas. Kadangi tuo metu 48\xc2\xa0% Latvijos gyventoj\xc5\xb3 sudar\xc4\x97 ne etniniai latviai, Liaudies Frontas siek\xc4\x97 pritraukti ir tautines ma\xc5\xbeumas, pvz., remdami si\xc5\xablymus tautini\xc5\xb3 ma\xc5\xbeum\xc5\xb3 mokyklose d\xc4\x97styti ma\xc5\xbeum\xc5\xb3 gimt\xc4\x85ja kalba, o ne latvi\xc5\xb3 ar rus\xc5\xb3. Tuo pat metu Liaudies frontas bendradarbiavo su jud\xc4\x97jimais, be i\xc5\xa1lyg\xc5\xb3 siekusiais nepriklausomyb\xc4\x97s._NEWLINE_Galop ir Liaudies fronto gretose nepriklausomybinink\xc5\xb3 platforma nustelb\xc4\x97 autonomininkus. 1989 m. gegu\xc5\xbe\xc4\x97s 31 d. LLF paskelb\xc4\x97, kad TSRS vyriausyb\xc4\x97 neparod\xc4\x97 reikiamo palankumo Latvijos autonomijos id\xc4\x97jai, tod\xc4\x97l nepriklausoma Latvija tapo vieninteliu pasirinkimu. 1989 m. rugpj\xc5\xab\xc4\x8dio 23 d. kartu su S\xc4\x85j\xc5\xabd\xc5\xbeiu ir Estijos liaudies frontu organizavo Baltijos kelio grandin\xc4\x99. 1989 ir 1990 m. \xc4\xafvyko pirmieji laisvi rinkimai nuo Karlio Ulmanio perversmo 1934 m. Reik\xc5\xa1mingiausiais tapo rinkimai \xc4\xaf Latvijos TSR Auk\xc5\xa1\xc4\x8diausi\xc4\x85j\xc4\x85 Taryb\xc4\x85 1990 m. kovo 18 d., kuriuose u\xc5\xbe nepriklausomyb\xc4\x99 pasisakantis blokas, vedamas Liaudies fronto, i\xc5\xa1kovojo 138 vietas i\xc5\xa1 201, taip \xc4\xafgaudamas dviej\xc5\xb3 tre\xc4\x8ddali\xc5\xb3 daugum\xc4\x85, reikaling\xc4\x85 Konstitucijai pakeisti.\n_START_SECTION_\nLiaudies fronto vadovavimas\n_START_PARAGRAPH_\nPo 1990 m. rinkim\xc5\xb3 Liaudies Frontas tapo valdan\xc4\x8di\xc4\x85ja partija Latvijoje. 1990 m. gegu\xc5\xbe\xc4\x97s 4 d., 138 deputatams balsavus u\xc5\xbe ir 1 susilaikius, Auk\xc5\xa1\xc4\x8diausioji Taryba pri\xc4\x97m\xc4\x97 nutarim\xc4\x85, kuriuo paskelbtas Latvijos Respublikos nepriklausomyb\xc4\x97s atk\xc5\xabrimas. Liaudies fronto vadovas Dainis \xc4\xaav\xc4\x81ns tapo parlamento pirmininku, o Ivars Godmanis - ministru pirmininku. Nepriklausomyb\xc4\x99 atk\xc5\xabrusios Latvijos pirmojoje vyriausyb\xc4\x97je daug svarbi\xc5\xb3 post\xc5\xb3 u\xc5\xbe\xc4\x97m\xc4\x97 LLF atstovai._NEWLINE_1990 m. gegu\xc5\xbeis\xe2\x80\x931991 m. rugpj\xc5\xabtis Latvijai, kaip ir Lietuvai buvo labai neramus. Nepriklausomyb\xc4\x97s nepripa\xc5\xbeino TSRS, buvo baiminamasi karin\xc4\x97s j\xc4\x97gos panaudojimo prie\xc5\xa1 jaun\xc4\x85 valstyb\xc4\x99. 1991 m. sausio 13 d. neapsieita be kraujo praliejimo \xe2\x80\x93 nuo sovietini\xc5\xb3 tank\xc5\xb3 gindami parlament\xc4\x85 \xc5\xbeuvo 2 latvi\xc5\xb3 policininkai ir 4 civiliai, buvo statomos barikados, kuriami lau\xc5\xbeai, giedamos giesm\xc4\x97s._NEWLINE_Latvijos nepriklausomyb\xc4\x97 galop kit\xc5\xb3 \xc5\xa1ali\xc5\xb3 imta pripa\xc5\xbeinti \xc5\xbelugus 1991 m. pu\xc4\x8dui Maskvoje. Nors LLF pavyko pasiekti svarbiausi\xc4\x85 savo tiksl\xc4\x85, per\xc4\x97jimas i\xc5\xa1 planin\xc4\x97s \xc4\xaf rinkos ekonomik\xc4\x85 buvo skausmingas kaip ir kitose buvusiose sovietin\xc4\x97se respublikose. 1990\xe2\x80\x931993 m. BVP Latvijoje susitrauk\xc4\x97 perpus, tai tur\xc4\x97jo didel\xc4\x97s \xc4\xaftakos premjero Guodmanio populiarumui. Daug buvusi\xc5\xb3 nari\xc5\xb3 paliko Liaudies front\xc4\x85 ir \xc4\xafk\xc5\xabr\xc4\x97 kitas partijas. 1993 m. bir\xc5\xbeel\xc4\xaf vykusiuose rinkimuose jud\xc4\x97jimas surinko vos 2,62\xc2\xa0% rink\xc4\x97j\xc5\xb3 bals\xc5\xb3 ir \xc4\xaf Saeim\xc4\x85 nepateko.  _NEWLINE_Jud\xc4\x97jimas i\xc5\xa1formuotas 1999 m. spalio 9 d., kai 9-ojo kongreso metu priimtas sprendimas Latvijos liaudies front\xc4\x85 likviduoti.'